  Анжелика Тихонова корреспондент «Удмурт Кенеш» огазеяськонлэн тӧроез Татьяна Ишматова удмуртлыклы сӥзем марафонэзлы йылпумъянъёс лэсьтӥз. Ужрад ужантэм но шутэтскон нуналъёсы мерлыко вотэсъёсын ортчиз. Марафонэ оглом 139 мурт пыриськиз. Мылкыдъёссэс, малпанъёссэс Алнаш, Балезино, Вавож, Дэбес, Дэри, Кизнер, Кияса, Красногорск, Можга, Пичи Пурга, Сьӧлта, Сюмси, Ува, Шаркан, Эгра, Юкаменск, Якшур-Бӧдья палъёсын, Ижкарысь, Глазкарысь, озьы ик Башкортостанысь, Татарстанысь, Пермь улосвылын но Испаниын улӥсьёс усьтӥзы. Пӧлазы вить гинэ воргоронъёс вал. Удмурт кылын гинэ ортчись марафон асьмелэсь туж мылкыдмес ӝутӥз, тросэз паймытӥзы кылбураны, усто гожъяськыны быгатэменызы. Кинлы ке та вал нырысетӥез опыт – гожъяны ас бамаз бадӟым текстъёс быдэсак удмурт кылын. <…> Интернетмы узырмиз, чебертӥськиз, адӟем карымон луиз зэмос удмурт кылэз гожъяськонамы кутэмен Татьяна Ишматова, марафонэз радъясьМерлыко вотэсъёсын постъёс кырӟасьёс, кылбурчиос, журналистъёс, артистъёс, дышетӥсьёс, мерлыко ужез быдэсъясьёс но мукетъёсыз поттазы. Татьяна Ишматова оскемзэ вераз, соос азьланяз но ас бамъёсазы удмурт кылын гожъяськонзэс азьланьтозы шуыса. Туж кема пуки вормисьёсты бырйыса, быдэс тетрадьме гожъяса быдтӥ критериосъя ӵошатыса. Но вуи малпанэ, котькудӥз та марафонэ пыриськись мурт басьтоз мынэсьтым пичильтык кузьым. Озьы нокин уз ӝожомы шуыса малпасько, но озьы мон тау карыны быгато ваньдылы сыӵе мыло-кыдо пыриськемдылы, сюлэмдэс усьтэмды понна, удмуртлыкез утён понна тыршемды понна Татьяна Ишматова, марафонэз радъясьТужгес пуштросо, мылкыдэз бугыртӥсь ужъёсты удмурт газет-журналъёсын печатланы тыршозы. Тау, мусоосы, азинскись удмуртъёсы! Озьыен, улон азьланьтӥське! Утчалэ тросгес шумпотон понна мугъёс, шудо луон понна амалъёс, жалятэк кузьмалэ яратондэс! Удмурт калык шудо но азинскись луыны кулэ! Татьяна Ишматова, марафонэз радъясьТатьяна Ишматова пусйиз, котькуд пыриськись доры тау карон кылъёссэ вераны, тодматскыны нимаз ветлыны тыршоз.  Тегъёс: Мерлык Ижкар Удмуртия ТатьянаИшматова удмурткыл удмуртлык  